Høvuðsendamálið við heimildini er at fyribyrgja skaða á sláttubø hjá bóndum. Serstakliga trupult er í nýveltum lendi, har sligið verður seint um árið, og har sligið verður fleiri ferðir. Stóri skaðin hendir, tá grágásin legst á sláttubø og velt lendi, eftir at ungarnir eru floygdir. Tá etur hon grasið og dálkar sláttubøin so illa, at í ringasta føri er ikki møguligt at sláa bøin til vetrarfóður. Løgtingið hevur, sum eina roynd, samtykt at veita eina serstaka undantaksheimild sambært fuglaveiðilógini, sum verður í gildi fram til 1. juni 2017. Tann, sum vil søkja sær loyvi at skjóta grágæs í veltum lendi, skal fylla út serstakt oyðiblað, sum finst á heimasíðu Búnaðarstovunar undir leinkinum Oyðibløð.